b'\n_START_ARTICLE_\nBugandan kuninkaallinen mausoleumi\n_START_SECTION_\nHistoria\n_START_PARAGRAPH_\nVuosina 1836\xe2\x80\x931856 vallassa ollut Buganda-kuningas Suuna II rakennutti Kasubiin hallintopalatsinsa. H\xc3\xa4nen poikansa Mutesa I rakennutti Kasubiin my\xc3\xb6s oman palatsinsa vuonna 1882. Mutesa I kuoli vuonna 1884, ja h\xc3\xa4net haudattiin kokonaisena Kasubin palatsiin. Mutesan seuraaja Mwanga II kuoli vuonna 1903 Seychelleill\xc3\xa4. H\xc3\xa4nen ruumiinsa tuotiin takaisin Bugandaan 1910, ja h\xc3\xa4net haudattiin samaan palatsiin kuin is\xc3\xa4ns\xc3\xa4. Tapa vahvistui edelleen, kun Mwangan poika Daudi Cwa II haudattiin sinne 1939. Nelj\xc3\xa4s Kasubiin haudattu kabaka oli Mutesa II, joka kuoli 1969 Lontoossa maanpaossa._NEWLINE_Mausoleumi tuhoutui l\xc3\xa4hes t\xc3\xa4ysin tulipalossa 16. maaliskuuta 2010. Tulipalon syyt\xc3\xa4 ei viel\xc3\xa4 tiedet\xc3\xa4, mutta tuhopolttoakin ep\xc3\xa4ill\xc3\xa4\xc3\xa4n syttymisen aiheuttajaksi. Bugandan kuningaskunnan tiedottajan mukaan tulipalo oli hy\xc3\xb6kk\xc3\xa4ys koko Bugandan kuningaskuntaa vastaan. Sammutust\xc3\xb6iden ansiosta tuli ei ehtinyt tuhoamaan kokonaan rakennuksen pyh\xc3\xa4\xc3\xa4 hautakammiota, ja kuninkaiden haudat s\xc3\xa4ilyiv\xc3\xa4t koskemattomina._NEWLINE_Ugandan presidentti Yoweri Museveni ja Bugandan nykyinen kabaka Muwenda Mutebi II vierailivat palopaikalla 17. maaliskuuta. Ennen presidentti Musevenin vierailua paikalla puhkesi mellakoita. Turvallisuusjoukot yrittiv\xc3\xa4t hajottaa v\xc3\xa4kijoukkoa, jotta presidentti p\xc3\xa4\xc3\xa4sisi alueelle. Bugandan informaatioministerin mukaan turvallisuusjoukot ampuivat kolme ihmist\xc3\xa4._NEWLINE_Presidentti Museveni lupasi Ugandan hallituksen auttavan mausoleumin uudelleenrakentamisessa. Unescon p\xc3\xa4\xc3\xa4johtaja Irina Bokova ilmoitti my\xc3\xb6s, ett\xc3\xa4 Unesco on valmiina tarjoamaan asiantuntija-apua vaurioiden arviointiin ja korjausten suunnitteluun.\n_START_SECTION_\nKasubin rakennukset\n_START_PARAGRAPH_\nBuganda-kuninkaiden haudat sijaitsevat Kasubi-kukkulalla Kampalassa. Ne ovat kukkulan laella ja sen it\xc3\xa4isill\xc3\xa4 rinteill\xc3\xa4. Kohde on suuruudeltaan noin 30 hehtaaria. Siihen kuuluu kolme osa-aluetta: p\xc3\xa4\xc3\xa4hauta huipun l\xc3\xa4ntisell\xc3\xa4 reunalla, haudan takana olevat hautausmaat ja rakennukset sek\xc3\xa4 maanviljelyyn tarkoitettu alue haudan it\xc3\xa4puolella._NEWLINE_Rakennus, johon kabakat ovat haudattu, on pohjaltaan ympyr\xc3\xa4n muotoinen ja kupolimainen. Sen halkaisija on 31 metri\xc3\xa4 ja sis\xc3\xa4korkeus 7,5 metri\xc3\xa4. Se on rakennettu puusta, ja siin\xc3\xa4 on olkikatto. Rakennus on jaettu kahteen osioon. Varsinaiseen hautapaikkaan ei p\xc3\xa4\xc3\xa4se kuin tietyt henkil\xc3\xb6t, kuten kuninkaiden lesket ja kuninkaallisen perheen j\xc3\xa4senet. Rakennuksessa on monia voimakkaita esineit\xc3\xa4, kuten rumpuja, keih\xc3\xa4it\xc3\xa4, kilpi\xc3\xa4, mitaleja ja kuninkaiden kuvia._NEWLINE_Hautarakennuksen edess\xc3\xa4 on D:n muotoinen tyhj\xc3\xa4 piha, jota ymp\xc3\xa4r\xc3\xb6i ruokoaita. Aita yhdist\xc3\xa4\xc3\xa4 my\xc3\xb6s pihan reunoilla olevat muut rakennukset toisiinsa. Muita rakennuksia pihan ymp\xc3\xa4rill\xc3\xa4 on yhdeks\xc3\xa4n, ja niist\xc3\xa4 viisi oli varattu kabakoioden leskille. Pihaan p\xc3\xa4\xc3\xa4see pienest\xc3\xa4 aitaan tehdyst\xc3\xa4 aukosta. Koko alueen l\xc3\xa4nsireunalla on portti, josta p\xc3\xa4\xc3\xa4see alueelle. Sen j\xc3\xa4lkeen on pienempi piha, ennen kuin p\xc3\xa4\xc3\xa4st\xc3\xa4\xc3\xa4n suureen pihaan. Pienemm\xc3\xa4ss\xc3\xa4 pihassa on my\xc3\xb6s rakennus, jossa s\xc3\xa4ilytet\xc3\xa4\xc3\xa4n kuninkaallisia rumpuja._NEWLINE_P\xc3\xa4\xc3\xa4pihan j\xc3\xa4lkeen on alue, jossa on suuri joukko muita rakennuksia: taloja, kuninkaallisia hautoja ja hautausmaa sek\xc3\xa4 maanviljelyyn liittyvi\xc3\xa4 rakennuksia. T\xc3\xa4m\xc3\xa4 alue on pyh\xc3\xa4, ja sinne on p\xc3\xa4\xc3\xa4sy vierailijoilta kielletty.'